《高阳台 为粟香室主人题冰泉集》
清代·郑文焯

斗玉花田，题璚梅岭，清词绣遍蛮弓。梦换萝衣，倦怀乌帽尘笼。

故山落尽荼蘼雪，怕燕归、还误东风。谩销凝，暗草池尊，乱叶楼钟。

苍梧旧迹追遗赏，忆呼猿烟语，招鹤云踪。一掬寒湫，采珠应叹江空。

袖中重见沧州槁，倩夜弦、弹泪鲛宫。感年芳、红雨桄榔，碧月芙蓉。

作者简介：郑文焯（1856～1918）晚清官员、词人。字俊臣，号小坡，又号叔问，晚号鹤、鹤公、鹤翁、鹤道人，别署冷红词客，尝梦游石芝崦，见素鹤翔于云间，因自号石芝崦主及大鹤山人，奉天铁岭（今属辽宁）人，隶正黄旗汉军籍，而托为郑康成裔，自称高密郑氏。光绪举人，曾任内阁中书，后旅居苏州。工诗词，通音律，擅书画，懂医道，长于金石古器之鉴，而以词人著称于世，其词多表现对清王朝覆灭的悲痛，所著有《大鹤山房全集》。